Lewenslank ná 12-jarige se verkragting(Argieffoto: Hans Braxmeier/pixabay) Die polisiekommissaris in Limpopo, lt.genl. Thembi Hadebe, het die lewenslange tronkstraf verwelkom wat ŉ 43-jarige man Dinsdag opgelê is vir die verkragting van ŉ 12-jarige meisie. Die streekhof in Mahwelereng het bepaal dat die man op 8 Augustus 2019 omstreeks 16:00 die meisie verkrag het toe sy by sy huis in Mapela buite Mokopane (Potgietersrus) aangeklop het om water te vra, sê Malesela Ledwaba, woordvoerder van die polisie. Die meisie was ŉ graad 6-leerder en was op pad huis toe ná sy saam met haar maats gespeel het. “Die saak is toegeken aan sers. Khomotso Rammutla van die Mokopane-eenheid vir gesinsgeweld, kinderbeskerming en seksuele oortredings. Deur ŉ deeglike ondersoek is die beskuldigde ŉ maand later, op 23 September 2019, in hegtenis geneem. Hy was sedertdien in aanhouding.” Hadebe meen dié tipe vonnisse stuur ŉ sterk boodskap dat die polisie toegewyd is om sulke oortreders agter tralies te kry.